AA soek duidelikheid oor RTMC-fooie(Foto: Maroela Media) Die Automobiel-Assosiasie (AA) het ŉ petisie van stapel gestuur oor “verregaande” voorgestelde fooie vir rybewyshernuwings en voertuigregistrasies. “In die week sedert die AA sy kommer uitgespreek het oor voorgestelde wysigings aan die fooie deur die Padverkeersbestuurskorporasie (RTMC) vir aanlyn besprekings van rybewyshernuwings, is daar nog geen regstelling gepubliseer oor dié fooie nie,” het die AA in ŉ verklaring gesê. Die AA waarsku dat, indien die fooie, soos wat dit tans in die Staatskoerant gepubliseer is, nie gedaag en gewysig word nie, sal dit wettig goedgekeur word. Die departement van vervoer het op 3 September in die Staatskoerant onder andere aangedui dat aanlyn besprekings vir die hernuwing van rybewyse voortaan R250 sal kos. Die AA sê hy volstaan by sy vorige assessering dat die gepubliseerde fooie ŉ gebrek aan sensitiwiteit uitbeeld vir die log van motoriste wat eenvoudig nie hul bestuurslisensies kan hernu nie. Die voorstelle sluit ŉ koste van R250 in vir motoriste wat aanlyn besprekings wil doen om hul rybewyse te hernu (dit is slegs vir die bespreking, dit sluit nie die koste in om die lisensie te hernu nie), R700 vir aanlyn registrasie van motorvoertuie, en R700 vir aanlyn verandering van eienaarskap van motorvoertuie. Hierdie fooie is bykomend tot sogenaamde transaksiefooie van R72 vir elke transaksie wat deur die RTMC uitgevoer word en R99 afleweringsfooi van die rybewyskaart. “Toe die kwessie van die R250 vir aanlyn besprekings aangeroer is, het die RTMC hul na sosiale media gewend en persverklarings uitgereik wat aanvoer dat die AA en ander die publiek mislei. Hulle het gesê die R250 vir aanlyn besprekings sluit die koste in om ŉ rybewys in kredietkaartformaat uit te reik – dit word egter nie só in die Staatskoerant aangedui nie. Enige misverstand kan toegeskryf word aan die swak en onduidelike bewoording in die Staatskoerant waar die fooie aangekondig word, en nie die verkeerde interpretasie daarvan deur die AA nie. Ondanks alle ‘korreksies’ deur die RTMC is die voorgestelde regulasies nog nooit amptelik gewysig nie.” Volgens die AA is dit belangrik om kennis te neem dat plasings op sosiale media, persverklarings en media-onderhoude nie as ŉ amptelike kennisgewing dien of wysiging is nie, veral nie van ŉ kennisgewing wat reeds amptelik in die Staatskoerant gepubliseer is nie. Slegs ŉ herpublikasie van die kennisgewing, met die korrekte en spesifieke bewoording, sal wetlik voldoende wees. Die AA het ŉ aanlyn petisie van stapel gestuur teen die voorgestelde fooie wat op 4 Oktober aan die departement van vervoer oorhandig sal word. Die petisie is hier beskikbaar. Buiten dié kwessie bevraagteken die AA ook die koste van rybewyshernuwings wat van provinsie tot provinsie verskil. In Gauteng en KwaZulu-Natal betaal motoriste baie meer as motoriste in byvoorbeeld die Wes-Kaap. “Gautengse motoriste het geen alternatief nie en word gedwing om van die disfunksionele aanlyn besprekingstelsel gebruik te maak. Dit blyk egter dat dié stelsel teen ŉ koste kom wat motoriste in dié provinsie benadeel.”